Edes Mauri Rynön avuksi tulleet virkapukuiset poliisit eivät voineet auttaa kortin saamisessa, koska heilläkään ei ollut omaa passia tai henkilökorttia mukanaan.

Ajokortti ei tammikuussa voimaan tulleen lakimuutoksen jälkeen enää kelpaa henkilöllisyyden todentamiseen, kun noudetaan uutta henkilökorttia. Kari Mankonen/SKA

Kaarinalainen Mauri Rynö, 78, joutui perin erikoisen ongelman eteen viime sunnuntaina, kun hän meni noutamaan tilaamaansa ja maksamaansa henkilökorttia paikalliselta R-kioskilta.

Hän oli tilannut uuden henkilökortin verkosta ja tiesi, että hänen olisi näytettävä sen saamiseksi kioskin myyjälle voimassa oleva henkilökortti tai passi.

Rynöllä on voimassa oleva ajokortti ja vanha passi, mutta hän päätti kuitenkin kokeilla onneaan.

– Ajattelin, että kyllä se nyt jollain tapaa täytyy saada.

Ei saanut.

Rynö näytti myyjälle ajokorttiaan, vanhaa passiaan ja poliisin lähettämää tekstiviestiä asiakirjan saapumisesta noutopaikkaan, mutta mikään ei auttanut.

– Kysyin sitten, että voiko hän ottaa sen kortin ulos kuoresta ja katsoa millainen naama siinä kuvassa on ja sopiiko se minuun, mutta sekään ei käynyt, Rynö tuhahtaa.

Ei edes poliiseille

Hämmentynyt mies päätti soittaa henkilökortteja myöntävälle viranomaiselle, poliisille. Lähistöllä ollut partioauto lähetettiinkin heti auttamaan kansalaista hädässä.

Rynön mukaan myös poliisit ihmettelivät tilannetta kovasti, mutta myyjän vastaus oli heillekin sama.

Poliisit Rynö onnistui kuitenkin vakuuttamaan henkilöllisyydestään.

– Poliisit olivat niin avuliaita, että he tarjoutuivat itse lunastamaan henkilökortin minulle kioskilta, jos kirjoittaisin heille valtakirjan. Mutta sekään ei lopulta onnistunut, koska kummallakaan heistä ei ollut henkilökorttia tai passia mukana, Rynö sanoo epäuskoisena.

Hän ihmettelee, miten edes virkapukuiset poliisit eivät voi lunastaa heidät valtuuttaneen kansalaisen korttia kioskilta.

– En voinut uskoa, että poliisi ei pystynyt todistamaan omaa henkilöllisyyttään!

Lounais-Suomen poliisilaitokselta vahvistetaan, että partio kävi neuvomassa henkilöä kyseisessä paikassa kyseiseen aikaan, mutta tarkempaa kommenttia ei yksittäisestä tehtävästä anneta.

Enempää poliisit eivät Rynön mukaan häntä osanneet neuvoa, paitsi ehdottamalla, että hän kirjoittaisi valtakirjan jollekin passin tai henkilökortin omaavalle ohikulkijalle.

– Henkilökortti jäi sitten sinne, Rynö summaa.

Byrokratiaa

Rynön kohtaamassa tilanteessa kiteytyvät byrokraattisten järjestelmien joskus absurdit piirteet.

Klassisimmin niitä on käsitellyt böömiläinen kirjailija Franz Kafka (1883-1924), jonka teoksissa kasvoton ja mielivaltainen byrokratia ajaa yksilön vieraantumaan yhteiskunnasta.

Rynön tapauksessa ongelma osoittautui erityisen haastavaksi, sillä hänellä ei ole enää elossa olevia sukulaisia tai ystäviä, joille hän voisi esimerkiksi kirjoittaa valtakirjan.

– Onhan tässä lainlaatijalla käynyt joku kömmähdys. Suomessa on paljon minun ikäisiä ihmisiä, jotka elävät ja asuvat yksin. Hoidan itseni ja olen fyysisesti kunnossa, mutta kaikki lähiomaiseni joilta voisin pyytää apua tässä asiassa ovat kuolleet, hän sanoo.

Ratkaisu Rynön ongelmaan on olemassa, mutta se tietää kaikille ylimääräistä työtä.

Poliisin verkkosivuilla kerrotaan, että jos uuden henkilökortin hakijalta ei löydy voimassa olevaa passia tai henkilökorttia, poliisiaseman lupapalvelupisteessä ihminen pystytään tunnistamaan myös ilman niitä, ”mutta se saattaa viedä aikaa”.

Asian vahvistaa ylitarkastaja Juhani Ruutu Poliisihallituksesta, joka kertoo, että noutamaton henkilökortti palautuu kahden viikon kuluttua hakijan kotipaikan poliisiasemalle, josta sen voi käydä hakemassa.

– Poliisilla on luonnollisesti kyky tunnistaa ihminen paremmin kuin kioskin työntekijällä. Siihen on eri keinoja, ja poliisi voi hyödyntää tähän myös kuoressa olevaa uutta asiakirjaa, Ruutu sanoo.

Harvinainen tapaus

Itse asiassa vielä vuodenkin vanhalla passilla tai henkilökortilla voi Ruudun mukaan lunastaa uuden henkilökortin. Rynön passi oli kuitenkin vanhentunut jo kauan sitten, joten tämäkään ei ollut hänelle mahdollista.

Tilanteessa, jossa hakijalla ei ole ennestään passia tai henkilökorttia, virkailijoiden pitäisi Ruudun mukaan olla tarkkana ja kutsua hakija suoraan poliisiasemalle hoitamaan asiaa. Jostain syystä Rynön kohdalla näin ei käynyt.

– Tässä yksittäisessä tapauksessa asia on varmaankin jäänyt vähemmälle huomiolle, Ruutu sanoo, ja lupaa muistuttaa poliisilaitoksia tarkkaavaisuudesta asiassa.

Rynön kohtaama ongelmatilanne on lajissaan hyvin harvinainen. Vastaavaa sattuu Ruudun mukaan vuosittain pari-kolme kertaa, kun asiakirjoja myönnetään miljoona kappaletta.

– Mutta on tietysti ikävää, jos asiakas on saanut puutteellista tietoa ja joutunut tilanteeseen, jossa ei ole saanut korttia kioskilta.

Rynön ihmettelyyn siitä, miksi edes hänen valtuuttamansa virkapukuiset poliisit eivät voineet lunastaa henkilökorttia, Ruutu vastaa, että kioskilla noudatettiin ohjeistuksia esimerkillisesti.

Asiakirjaa ei voi luovuttaa edes poliisille, jos tällä ei ole omaa passia tai henkilökorttia mukanaan.

– Sinänsä tuo saattaa kuulostaa hassulta, mutta tässä pitää nostaa hattua kassatyöntekijälle, joka on toiminut ihan oikealla tavalla. Tietoturvallisuussyistä missään ei saa poiketa sovituista prosesseista.